‘Man gestuur’ om erg beseerde fietsryer te redAdriaan du Plooy (31) is Maandag ernstig beseer nadat ’n voertuig sy fiets getref het. (Foto: Verskaf) ŉ Barmhartige samaritaan het Maandag waarskynlik die lewe van ŉ 31-jarige fietsryer gered nadat dié deur ŉ ander voertuig getref en bebloed langs die pad gelaat is. Adriaan du Plooy, ŉ kranige fietsryer en lid van die Rustenburg Cycling Club, het oudergewoonte gaan fietsry toe die kantspieëltjie van ŉ verbygaande motoris sy fietshandvatsel getref en hom omgegooi het. Die voorval het ongeveer 16:00 op die Kroondalpad net buite Rustenburg plaasgevind en Du Plooy het vinnig bloed verloor. “Markus [Barendse] was absoluut deur die Here gestuur. Hy is ook ŉ kind van die Here. Hy was op die regte tyd op die regte plek,” sê Du Plooy se ma, Marina Viljoen, oor die man wat haar kind se lewe gered het. “Hy het ons gebel en gesê hy kan nie wag vir ŉ ambulans nie, die bloedverlies is te groot, na watter hospitaal moet hy hom bring.” Du Plooy, wat op die grondgedeelte langs die pad gery het, het sy regterarm baie ernstig beseer. Hy het onder meer ŉ breuk opgedoen en albei hoofligamente in sy arm geskeur. Viljoen sê die motoris wat moontlik die ongeluk veroorsaak het, het aanvanklik stilgehou, maar toe weer weggery. Hulle het nie ŉ saak by die polisie aanhangig gemaak nie aangesien Du Plooy nie veel van die voertuig of motoris kan onthou nie. “Hy was byna onmiddellik duiselig van die bloedverlies, ons het dus nie regtig ŉ beskrywing nie,” het Viljoen Dinsdag aan Maroela Media gesê. Nog twee voertuie het langs die pad stilgehou en twee mans het uitgeklim en sover moontlik noodhulp op Du Plooy toegepas en lappe om sy wonde gedraai. Adriaan du Plooy (31) is Maandag ernstig beseer nadat ’n voertuig sy fiets getref het. (Foto: Verskaf) Dis toe dat ŉ vierde motoris, Barendse, ook by die ongelukstoneel stilhou en met ŉ ernstig beseerde Du Plooy na die Medicare-hospitaal in Rustenburg jaag. Du Plooy het met sy aankoms by die hospitaal bloedoortappings ontvang en hy word Dinsdagoggend geopereer om die skade aan sy arm te bepaal en dit sover moontlik te herstel. Viljoen sê benewens haar seun se fisieke pyn en beserings, is hy ook uiters getraumatiseerd – soveel so dat hy in dié stadium nie eers meer wil fietsry nie. ŉ Sport wat hy al sowat nege jaar beoefen. Du Plooy was verlede jaar een van die topfietsryers in die klub en het die 94.7-wedren in ŉ rekordtyd voltooi. “Hy is baie hartseer en heeltyd bewoë. Hy is erg getraumatiseerd. Dis vir ons ook baie erg. “Ons glo die dokters sal alles kan heg. Hulle sal eers vanoggend [Dinsdag] die omvang van die skade kan bepaal. Gisteraand [Maandagaand] het hulle basies net die wonde toegemaak om die bloeding te stop, en dan sal hulle nou vandag presies kyk hoe groot is die skade en dit na die beste van hul vermoë herstel.” Viljoen is uiters dankbaar aan die mense wat stilgehou het om haar seun te help, en in besonder aan Barendse wat Du Plooy en sy fiets in sy bakkie gelaai en na die hospitaal gejaag het. “Die fiets is op die oomblik nog by hom. Hy het gesê ons hoef ons nie te bekommer nie, die fiets is veilig, ons kan ontspan. “Ons het vir hom gesê ‘sjoe, jou voertuig is so vol van die bloed’ en hy net vir ons gesê dis nie ons probleem nie, hy sal dit hanteer. Hy het gesê dis sy diens vir sy naaste.”